Speaker sê oor DA se versoek oor Eskom-komiteeArgieffoto: GCIS Die speaker van die nasionale vergadering, Baleka Mbete, het Dinsdag reageer op ŉ geskrewe versoek van die hoofsweep van die Demokratiese Alliansie, John Steenhuisen, dat die Nasionale Vergadering weer saamgeroep moet word om ŉ ad hoc-komitee oor Eskom aan te stel. Die DA het versoek dat dié komitee die energiekrisis by Eskom moet ondersoek. Mbete het in ŉ brief aan Steenhuisen gesê sy stem saam dat die voortgesette energiekrisis ŉ baie ernstige kwessie is. “Bestaande portefeuljekomitees is egter by magte om die kwessies by Eskom aan te roer. Dit sluit die portefeuljekomitee oor openbare ondernemings in, wat in 2018 ŉ omvattende ondersoek van stapel gestuur het oor Eskom.” Mbete het gesê die betrokke komitees kan dus die saak hervat indien nodig en dit is nie nodig dat die nasionale vergadering in hierdie stadium weer saamgeroep moet word nie. “Selfs indien ŉ ad hoc-komitee vereis word, is dit nie nodig dat die nasionale vergadering weer byeen moet kom nie,” het sy verduidelik. Die nasionale vergadering het op 20 Maart verdaag. Mmusi Maimane, leier van die DA, het gesê die ad hoc-komitee moet bestaan uit portefeuljekomitees van energie, openbare ondernemings en handel en nywerheid en die relevante ministers en beamptes moet opgeroep word om voor die komitee te kom verduidelik hoe die kragkrisis gebeur het en watter stappe gedoen is om dit te voorkom. Maimane sê die komitee moet ook maatreëls oorweeg om die potensiële ineenstorting van die nasionale energienetwerk te voorkom en moet dié maatreëls aan die nasionale vergadering voorlê. Die DA-leier het bygevoeg die wetgewer moet ook onmiddellik die voorgestelde wetgewing oor ŉ onafhanklike stelsel- en markoperateur (Ismo) goedkeur om die verdeling van Eskom in aparte opwekking- en voorraad-entiteite te bespoedig om elektrisiteit goedkoper te maak en beskikbaarheid te verseker. Maimane se brief aan speaker Baleka Mbete versoek “dringende en noodsaaklike wysigings aan bestaande wetgewing en regulasies om die moontlike dreigende ineenstorting van die nasionale energienetwerk te voorkom en die bedreiging wat dit vir die nasionale ekonomie inhou”.